ชอบเล่นเกมส์กันไหม? ทราบไหมคะว่ามีเกมส์มากมายที่เล่นสนุกแถมยังได้เรียนรู้ภาษาอีกด้วย เกมส์แต่ละเกมส์สามารถช่วยผู้เล่นฝึกภาษาในแต่ละทักษะแตกต่างกันไป ไม่ว่าจะเป็นทักษะการอ่านและการฟัง เมื่อต้องอ่านหรือฟังคำสั่งจากเกมส์โดยเฉพาะเกมส์ประเภทวางแผนกลยุทธ์ หรือเกมส์แนวผจญภัย ที่ต้องอ่านคำใบ้หรือฟังคำสั่งให้เข้าใจจึงจะสามารถปฏิบัติภารกิจที่ได้รับมอบหมายได้

บทความนี้จะขอแนะนำเกมส์ประเภทหาของหรือที่เรียกกันว่า hidden object games เป็นเกมส์ที่ทุกคนสามารถหามาเล่นง่ายๆในสมาร์ตโฟน เป็นเกมส์ที่ช่วยเพิ่มพูนคำศัพท์ภาษาอังกฤษแบบที่ไม่ต้องทรมานท่องกันแบบไม่มีหลักการใดๆ ผู้เล่นจะได้รับภารกิจให้หาของจำนวนหนึ่งในสถานที่ต่างๆ โดยจะได้รับกลุ่มคำศัพท์ของใช้ต่างๆเป็นภาษาอังกฤษ และเริ่มหาของเหล่านั้นในสถานที่ที่ได้รับมอบหมายในสถานการณ์ที่แตกต่างกันไป เกมส์หาของที่อยากแนะนำให้เล่นมีสามเกมส์ดังนี้ค่ะ

1. เกมส์ชุดการ์เดนสเกปส์ (Gardenscapes Sesies) เป็นเกมส์น่ารักๆเกี่ยวกับการหาของเก่าๆในบ้านไปขายเพื่อเอาเงินมาซ่อมแซมสวนสวยในคฤหาสน์หลังงาม ภาพสวย เพลงเพราะ เล่นเพลิน คำศัพท์ส่วนใหญ่เป็นเฟอร์นิเจอร์และของกระจุกกระจิกในห้องต่างๆ ทั้งห้องครัว ห้องน้ำ ห้องเก็บของ โรงรถ ผู้เล่นจึงสามารถเรียนรู้คำศัพท์ได้กว้างมาก บางครั้งเกมส์จะท้าทายขึ้นด้วยการเรียงตัวอักษรสลับที่กัน หรือให้เป็นประโยคใบ้คำแทนที่จะบอกคำศัพท์มาตรงๆ เมื่อหาของไปขายได้เงินแล้ว ก็สามารถนำเงินมาเลือกซื้อของตกแต่งสวนได้ เกมนี้เล่นฟรีจนถึงระดับหนึ่ง ถ้าอยากเล่นต่อต้องซื้อแบบเต็ม
2. เกมส์สืบคดีฆาตกรรม (Crime Scene) เกมส์นี้เหมาะสำหรับคนที่ชอบเรื่องแนวสืบสวนสอบสวน ผู้เล่นจะเป็นเสมือนตำรวจสายสืบที่ต้องค้นหาหลักฐานในสถานที่เกิดเหตุฆาตกรรม โดยเป็นการหาของจากคำศัพท์ที่ได้รับมาเช่นกัน เมื่อหาหลักฐานครบ จะต้องนำมาไขปริศนาต่อ เช่น ต้องนำเอกสารที่ถูกฉีกในถังขยะมาเรียงให้ถูก หารหัสเปิดกระเป๋า ชันสูตรศพผู้ตาย หรือเรียงภาพจากกล้องวงจรปิดเป็นต้น เมื่อหลักฐานครบ จะทราบว่าใครเป็นฆาตกร เป็นการปิดคดี คำศัพท์ในเกมนี้ค่อนข้างท้าทายกว่าเกมส์แรกเล็กน้อยค่ะ
3. เกมส์สิ่งเล็กๆ (Little Things) เกมส์สุดท้ายเป็นเกมส์ที่เล่นง่ายที่สุดในบรรดาเกมส์ทั้งสาม ไม่มีการแต่งสวน ไม่มีการสืบคดี แต่เป็นการหาสิ่งของที่ซ่อนอยู่ในตัวสัตว์ต่างๆเท่านั้น หาเสร็จก็จบขึ้นเกมส์ใหม่ ทำให้ไม่ต้องใช้เวลาในการเล่นมาก ผู้เล่นสามารถเล่นจบได้เป็นเกมส์ๆไปแบบไม่ต้องติดพัน บางครั้งเกมส์จะยากขึ้นด้วยการให้ผู้เล่นเห็นสิ่งของเป็นแค่เงาๆ คำศัพท์ในเกมส์นี้จัดว่าง่ายที่สุดในบรรดาเกมส์ทั้งสามเช่นกัน

เห็นไหมคะว่าการเล่นเกมส์ก็ให้ประโยชน์ได้ และในทางกลับกัน การเรียนภาษาอังกฤษก็ไม่จำเป็นต้องเป็นเรื่องที่น่าเบื่อเสมอไป ลองเลือกสักเกมส์ที่ถูกใจแล้วเล่นในเวลาว่าง สนุกเพลินๆ ฝึกภาษา ฝึกสายตา ฝึกสมองด้วยค่ะ สุดท้ายนี้อยากแนะนำว่า ควรโหลดพจนานุกรมไว้ในสมาร์ตโฟนหรือมีพจนานุกรมวางไว้ใกล้ๆตัวสักเล่มขณะเล่นด้วยนะคะ